Opknap: Wen lig en ruimte met 'n glasdak | Tuis
Die nuwe atrium lei direk uit die oopplan-kombuis-en-leefarea en bied selfs 'n klein uitsig op Duiwelspiek. 'n Seil aan 'n katrolstelsel kan oop- en toeskuif om die ergste middagson in die somer uit te hou, terwyl 'n rooi fluweelgordyn tussen die kombuis en die atrium in die winter keer dat te veel van die huis se hitte verlore gaan. Plante in een hoek skep die gevoel van 'n tropiese agterplaas. JD het die boomstomp waaraan 'n lantern nou hang, in die veld opgetel. Glas-en-staalstruktuur deur Aldiy Lifestyle Conservatories
Daar is 'n duidelike skeiding tussen die "ou" en "nuwe" dele van die huis waar die oorspronklike Oregon-dennehoutvloer en die byderwetse swart en wit teëls ontmoet. "Ons het die kleiteëls wat in die kombuis was, laat uitkap sodat die kombuis en atrium se vloer aaneen kon loop," sê JD.
"Ek wou hê die vloer moes van die voordeur tot by die agterdeur op een vlak wees, sonder trappies tussen die onderskeie vloere. Dit het nogal moeite en baie teëlsement gekos om dít reg te kry!" Bouwerk deur Best Build Homes